《六月二十二日大暑坐墙西槐树下有作》
明代·程敏政

门外炎光炽，墙西一径开。残阳馀古瓦，凉吹发高槐。

鸟与人俱乐，诗随景自来。无因堪破寂，童子进冰梅。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。